FI Euroopan unionin virallinen lehti CE 84/687

(2004/C 84 E/0773)

KIRJALLINEN KYSYMYS P-0859/04

esittäjä(t): Torben Lund (PSE) komissiolle

(11. maaliskuuta 2004)

Aihe: Hiusvärit ja vakavat terveysvaikutukset

Tanskalaisessa Jyllands-Posten-päivälehdessä julkaistiin 4. maaliskuuta 2004 uutinen useista tutkimuksista, joiden mukaan useat sallitut hiusvärit vahingoittavat vakavasti kuluttajien terveyttä. Tätä alaa säännellään kosmetiikkadirektiivillä.

Katsooko komissio tutkimustulokset huomioon ottaen, että hiusväreistä olisi laadittava positiivinen luettelo, ja että hiusväreille olisi tehtävä syöpä- ja allergiariskitestit ennen niiden hyväksymistä? Terveydelle aiheutuvia vahinkoja ei tunneta täydellisesti, koska alan teollisuus ei salli tutkimustulostensa julkistamista. Onko komissiolla tietoa mainituista tutkimustuloksista? Kuinka monta ilmoitusta hiusvärien aiheuttamasta allergiasta komissio vastaanottaa vuosittain? Velvoittaako kosmetiikkadirektiivin tarkistaminen komission mielestä alan teollisuuden julkistamaan tutkimustulokset niiden valmistamien tuotteiden aiheuttamista terveysongelmista? Pyydän komissiota ilmoittamaan, koska kosmetiikkadirektiivin kahdeksannen tarkistamisen — tai muiden asiaa koskevien aloitteiden — käynnistämistä voidaan odottaa, ja mitä muutoksia voidaan odottaa ehdotettavan. Lopuksi kysyn komissiolta, aikooko se sisällyttää ennaltavarautumisen periaatteen kantavaksi periaatteeksi tulevan tarkistamisen yhteydessä?

Erkki Liikasen komission puolesta antama vastaus

(15. huhtikuuta 2004)

Komissio, jäsenvaltiot ja kuluttajien sekä teollisuuden edustajat keskustelivat vuonna 2003 hiusvärien järjestelmällisen arvioinnin strategiasta. Strategia hyväksyttiin heinäkuussa 2003, ja se julkaistiin komission sivustolla (yritystoiminnan pääosasto (PO)) (1). Keskeistä strategiassa on porrastettu ja mukautettu lähestymistapa, jonka mukaan teollisuuden on toimitettava hiusvärien turvallisuutta koskevat asiakirjat kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitean (SCCNFP) arvioitaviksi tietyissä määräajoissa. Strategian yleinen tavoite on turvallisuutta koskevien asiakirjojen viimeisimmän tieteellisen arvioinnin perusteella säädellä sellaisten aineiden käyttöä kuten hiusvärin ainesosat.

Näiden asiakirjojen on oltava asiakirjan ”Notes of Guidance for testing of cosmetic ingredients for their safety evaluation” (huomautuksia kosmeettisten ainesosien turvallisuusarvioinnin testausohjeisiin) mukaisia. Kyseisen asiakirjan viides tarkistettu versio annettiin 20. lokakuuta 2003, ja se on julkaistu komission sivustolla (terveys- ja kuluttaja-asioiden PO) (2). Toksikologiset perusvaatimukset sisältävät vaatimukset ihon herkistymistä ja genotoksisuutta tai mutageenisuutta koskevalle tiedolle. SCCNFP suositteli asiakirjassaan ”Assessment Strategies for Hair Dyes” (hiusvärien arviointistrategiat), että ”hiusvärien riskien arviointia varten on erityisesti toimitettava … genotoksisuutta koskevat tiedot — tutlkimusten on oltava kansainvälisesti hyväksyttyjen suuntaviivojen (taloudellisen yhteistyön ja kehityksen järjestö OECD, EU) ja/tai uudenaikaisten tutkimusstrategioiden mukaisia …”

Kosmetiikkavalmisteiden työryhmässä edustettuna olevat jäsenvaltiot, kuluttajat ja teollisuus pääsivät laajasti yksimielisyyteen tästä strategiasta, jonka pitäisi johtaa sallittujen hiusvärien luettelon laatimiseen.

Komissio viittaa lisäksi niiden konkreettisten toimien osalta, joihin jo on ryhdytty, Alexander de Roon kirjalliseen kysymykseen E-0391/04 (3) hiljattain annettuun vastaukseen.

Kosmetiikkadirektiivin 76/768/ETY (4) 7 a artiklassa säädetään, että kosmetiikkatuotteiden valmistajan tai maahantuojan on valvontaa varten pidettävä tuotteiden tiedot jäsenvaltioiden toimivaltaisten viranomaisten saatavilla. Näihin tietoihin sisältyvät arviointi valmiin valmisteen turvallisuudesta ihmisen terveydelle ja olemassa oleva tieto kosmeettisten valmisteiden käytöstä aiheutuneesta haitasta ihmisen terveydelle, allergiat mukaan luettuina. Kosmetiikkadirektiivin seitsemännen muutoksen 2003/15/EY (5) mukaan näiden tietojen pitäisi olla ”helposti yleisön saatavissa sopivassa muodossa, mukaan luettuna elektronisessa muodossa”.

Komissio tekee selvityksen kosmetiikka-alan nykytilanteesta ja lainsäädännön soveltamisesta alan kilpailukyvyn vahvistamiseksi ja kuluttajien turvallisuuden parantamiseksi.

(1) http://pharmacos.eudra.org/F3/cosmetic/doc/HairDyeStrategyInternet.pdf

(2) http://europa.eu.int/comm/health/ph_risk/committees/sccp/documents/out242_en.pdf

(3) Katso sivu 386.

(4) Neuvoston direktiivi 76/768/ETY, annettu 27 päivänä heinäkuuta 1976, kosmeettisia valmisteita koskevan jäsenvaltioiden lainsäädännön lähentämisestä (EYVL L 262, 27.9.1976).

(5) Euroopan parlamentin ja neuvoston direktiivi 2003/15/EY, annettu 27 päivänä helmikuuta 2003, neuvoston direktiivin 76/768/ETY muuttamisesta (EUVL L 66, 11.3.2003).